Тхыбзэ  игъэкIотыгъэ тиIэ зыхъугъэр революцием ыуж ары ныIэп. Совет хабзэм иилъэсхэм адыгэ тхыбзэм иуцунрэ ихэхъонрэ лъэхъанищ къызэпачыгъ. Лъэхъан пэпчъ хэкум къыфэуцурэ социальнэ-экономикэ ыкIи политикэ пшъэрылъхэм ягъэцэкIэн епхыгъэу гъэсэныгъэ Iофыгъохэри рахъухьэщтыгъэх ыкIи зэшIуахыщтыгъэх. ЕтIани къэIогъэн фаер ащ фэдэ егъэджэн-гъэсэныгъэ Iофтхьабзэхэу хэкум щызэрахьагъэхэр зэхэщэкIо гъэсэгъэшхохэм ацIэ епхыгъэу зэрэхъугъэр ары.